ได้เวลา "Fund SuperMart "
จะเกิดอะไรขึ้นถ้าโลกนี้ไม่มีซูเปอร์มาร์เก็ต เราคงได้พบเหตุการณ์ 2 อย่าง คือ เราต้องซื้อและใช้ผลิตภัณฑ์ยี่ห้อและรุ่นที่ไม่ถูกใจ หรือไม่ตอบสนองความต้องการของเราได้อย่างเต็มที่ และสำหรับคนที่ต้องการผลิตภัณฑ์ที่ตอบสนองความต้องการคงต้องตระเวนไปหลายที่เพื่อให้ได้ผลิตภัณฑ์นั้น ซึ่งไม่ว่าจะเป็นเหตุการณ์ไหน ผู้ที่เดือดร้อนคือผู้บริโภคนั่นเอง
2 เม.ย. 2556

จะเกิดอะไรขึ้นถ้าโลกนี้ไม่มีซูเปอร์มาร์เก็ต เราคงได้พบเหตุการณ์ 2 อย่าง คือ เราต้องซื้อและใช้ผลิตภัณฑ์ยี่ห้อและรุ่นที่ไม่ถูกใจ หรือไม่ตอบสนองความต้องการของเราได้อย่างเต็มที่ และสำหรับคนที่ต้องการผลิตภัณฑ์ที่ตอบสนองความต้องการคงต้องตระเวนไปหลายที่เพื่อให้ได้ผลิตภัณฑ์นั้น ซึ่งไม่ว่าจะเป็นเหตุการณ์ไหน ผู้ที่เดือดร้อนคือผู้บริโภคนั่นเอง 
เมื่อมามองดูเหตุการณ์ในตลาดทุนของเรา ทุกวันนี้การซื้อขายกองทุนรวม (ยกเว้นประเภทที่จดทะเบียนในตลาดหลักทรัพย์) กระจุกตัวอยู่ในธนาคารพาณิชย์และบริษัทในเครือมากกว่า 80% และปฏิเสธไม่ได้ว่าส่วนใหญ่ขายเฉพาะกองทุนรวมของบริษัทหลักทรัพย์จัดการกองทุน หรือ บลจ.ในเครือ โดยมีกองทุนรวมที่มีนโยบายคล้ายเงินฝากเป็นพระเอก ซึ่งเหมาะกับผู้มีเงินฝากที่ตั้งใจจะแปลงร่างเป็นผู้ลงทุนในช่วงเริ่มต้น
เมื่อเวลาผ่านไป กองทุนรวมมีการเติบโตควบคู่ไปกับผู้ลงทุนที่มีความรู้และประสบการณ์การลงทุนมากขึ้น เข้าใจที่จะตั้งเป้าหมายทางการเงินของตนชัดเจนขึ้น จึงเป็นธรรมดาที่จะต้องมองหาสิ่งที่ดีกว่าเพื่อไปให้ถึงเป้าหมาย ซึ่งสอดคล้องกับที่ ก.ล.ต.ตั้งใจจะส่งเสริมให้ผู้ลงทุนมีความเข้าใจในการจัดการทรัพย์สินให้งอกเงย จัดพอร์ตให้ได้ผลตอบแทนตามที่ต้องการ ในขณะที่พอร์ตควรประกอบด้วยกองทุนรวมหลายประเภท แต่ บลจ.หนึ่งถนัดบริหารกองทุนรวมตราสารทุน เน้นหุ้นอีก บลจ.หนึ่งเก่งกองทุนรวมตราสารหนี้ ได้ตราสารดีๆ มาเสมอ และอีก บลจ.หนึ่งผลงานเด่นชัดในกองทุนรวมที่ลงทุนในต่างประเทศ อยากจัดพอร์ตที่มีแต่ของดี ผลตอบแทนงาม จะทำได้อย่างไร 
ผู้ลงทุนจะทำได้ต่อเมื่อมีทางเลือก มีข้อมูลมากพอให้รู้จักกองทุนรวมที่หลากหลาย และสามารถเปรียบเทียบได้ เพื่ออำนวยความสะดวกในเรื่องนี้ จึงเกิดแนวคิด Fund SuperMart ขึ้น ทำหน้าที่เป็นศูนย์รวมซื้อขายกองทุนรวมที่ผู้ลงทุนสามารถเลือกซื้อได้หลากประเภท หลาย บลจ.ผลที่จะเกิดขึ้นนอกจากผู้ลงทุนพบทางเลือกที่หลากหลายในที่เดียวแล้ว ผู้ลงทุนยังจะได้รับคำแนะนำการลงทุนที่เป็นกลางด้วย 
นอกจากนี้ มีความเป็นไปได้ว่า Fund SuperMart บางแห่งจะมีบริการเสริมเพื่อผูกใจลูกค้า อาทิ ข้อมูลเปรียบเทียบผลการดำเนินงานของกองทุนรวมในประเภทเดียวกัน บริการให้คำปรึกษาวางแผนลงทุน บทวิเคราะห์กองทุนรวม ข้อมูลกองทุนรวมออกใหม่ รวบรวมข้อมูลพอร์ตส่วนตัวไว้ในที่เดียวกัน รวมทั้งให้บริการซื้อขายและให้ข้อมูลทางออนไลน์ 
ไม่ว่าคุณจะเลือกซื้อกองทุนรวมประเภทไหนหรือซื้อจากแหล่งใด มี “4 รู้” สำคัญที่ต้องรู้ก่อนคือ 1.รู้เป้าหมายการลงทุน 2.รู้ระดับความเสี่ยงที่ตนยอมรับได้ 3.รู้จักและเข้าใจกองทุนรวมที่จะซื้อ และ 4.รู้ว่ากองทุนรวมนั้นและผู้ขายนั้นได้รับอนุญาตจาก ก.ล.ต.หรือไม่ ทั้งหมดก็เพื่อการลงทุนอย่างปลอดภัยและมั่นใจว่าจะถึงเป้าหมายค่ะ